Document ID: 31999R0193

ΚΑΝΟΝΙΣΜΟΣ (ΕΚ) αριθ. 193/1999 ΤΟΥ ΣΥΜΒΟΥΛΙΟΥ της 25ης Ιανουαρίου 1999 για τροποποίηση του κανονισμού (ΕΚ) αριθ. 1015/94 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας
ΤΟ ΣΥΜΒΟΥΛΙΟ ΤΗΣ ΕΥΡΩΠAΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1),
την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Το Συμβούλιο, με τον κανονισμό (ΕΚ) αριθ. 1015/94 (2), επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση (που στο εξής καλούνται «συσκευές λήψεως»), καταγωγής Ιαπωνίας.
(2) Το Συμβούλιο ειδικότερα απέκλεισε από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως, που απαριθμούνται στο παράρτημα αυτού του κανονισμού, οι οποίες αντιπροσωπεύουν επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος όπως αναφέρεται στο άρθρο 1, παράγραφος 2 του κανονισμού (ΕΚ) αριθ. 1015/94, όπως τροποποιήθηκε από τον κανονισμό (ΕΚ) αριθ. 2474/95 (3), οι οποίες ωστόσο δεν μπορούν να θεωρηθούν ως συσκευές τηλεοπτικής λήψεως.
(3) Τον Οκτώβριο 1995, το Συμβούλιο, με τον κανονισμό (ΕΚ) αριθ. 2474/95, τροποποίησε τον κανονισμό (ΕΚ) αριθ. 1015/94, ειδικότερα όσον αφορά τον ορισμό του ομοειδούς προϊόντος και όσον αφορά ορισμένα μοντέλα επαγγελματικών συσκευών λήψεως, που αποκλείονται ρητά από το πεδίο εφαρμογής του οριστικού δασμού αντιντάμπινγκ.
(4) Τον Οκτώβριο 1997, το Συμβούλιο, με τον κανονισμό (ΕΚ) αριθ. 1952/97, τροποποίησε τα ποσοστά του οριστικού δασμού αντιντάμπινγκ για δύο εταιρείες τις οποίες αφορούσε το θέμα, δηλ. την Sony Corporation και την Ikegami Tsushinki σύμφωνα με το άρθρο 12 του κανονισμού (ΕΚ) αριθ. 384/96 (ο οποίος εφεξής αποκαλείται «βασικός κανονισμός»). Επιπλέον, το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψεως, τις οποίες προσέθεσε στο Παράρτημα του κανονισμού (ΕΚ) αριθ. 1015/94, (το οποίο εφεξής αποκαλείται «παράρτημα»).
Β. ΕΡΕΥΝΑ ΟΣΟΝ ΑΦΟΡΑ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΕΩΣ
1. Διαδικασία
(5) Εν συνεχεία, τέσσερις ιάπωνες παραγωγοί/εξαγωγείς γνωστοποίησαν στην Επιτροπή ότι είχαν την πρόθεση να εισάγουν νέα μοντέλα επαγγελματικών συσκευών λήψεως στην κοινοτική αγορά, και ζήτησαν να προστεθούν αυτά τα νέα μοντέλα επαγγελματικών συσκευών λήψεως και τα εξαρτήματά τους στο παράρτημα, και έτσι να απαλλαγούν από το πεδίο εφαρμογής των δασμών αντιντάμπινγκ.
(6) Η Επιτροπή ενημέρωσε την κοινοτική βιομηχανία σχετικά, και άρχισε έρευνα που περιορίστηκε στον καθορισμό του κατά πόσον αυτά τα υπό εξέταση προϊόντα υπάγονται στο πεδίο εφαρμογής των δασμών αντιντάμπινγκ καθώς και αν ο κανονισμός (ΕK) αριθ. 1015/94 θα έπρεπε να τροποποιηθεί ανάλογα.
2. Υπό εξέταση μοντέλα
(7) Υποβλήθηκαν αιτήσεις για τα ακόλουθα μοντέλα συσκευών λήψεως, με τις κατάλληλες τεχνικές πληροφορίες:
i) Ikegami Tsushinki Co. Ltd (που στο εξής θα καλείται «Ikegami»)
- κεφαλή συσκευής λήψεως HDL-37, που παρουσιάστηκε ως διάδοχο μοντέλο της κεφαλής συσκευής λήψεως HDL-30ΜΑ και ως συσκευή λήψεως που χρησιμοποιείται κατ' αρχήν στον ιατρικό και τεχνικό τομέα.
ii) Hitachi Denshi Ltd. (που στο εξής θα καλείται «Hitachi»)
- κεφαλή συσκευής λήψεως Ζ-ONE.DA, που παρουσιάστηκε ως διάδοχο μοντέλο της κεφαλής συσκευής λήψεως Ζ-ONE.D, και που πωλήθηκε χωρίς τριαξονικό προσαρμογέα,
- νέα εξαρτήματα της Ζ-ONE.DA:
- προσαρμογέας συσκευής λήψεως CA-Ζ1Α, που παρουσιάστηκε ως η νέα εκδοχή του προσαρμογέα συσκευής λήψεως CA-Ζ1 και που πρέπει να συνδεθεί με το μοντέλο κεφαλής της συσκευής λήψεως Ζ-ONE.DA,
- σκόπευτρο GM-8Α, που παρουσιάστηκε ως το κοινό σκόπευτρο για το μοντέλο κεφαλής συσκευής λήψεως Ζ-ONE.DA και ως διάδοχο μοντέλο του σκοπεύτρου GM-5-R2 που ήδη συμπεριλαμβάνεται στο παράρτημα.
iii) Olympus Winter & ΙΒΕ GmbH (που στο εξής θα καλείται «Olympus»)
- μονάδα ελέγχου της μηχανής λήψεως OTV-S5,
- μονάδα ελέγχου της μηχανής λήψεως OTV-SX 2,
- κεφαλή συσκευής λήψεως MAJ-387Ν,
- κεφαλή συσκευής λήψεως MAJ-387Ι.
Όλα τα προαναφερόμενα μοντέλα παρουσιάστηκαν ως μοντέλα που χρησιμοποιούνται στον ιατρικό τομέα.
iv) Sony Logistics Europe B.V. (που στο εξής θα καλείται «Sony»)
Νέα σειρά συσκευών λήψεως DXC-D30WSPL, που παρουσιάστηκε ως η διάδοχη σειρά των συσκευών λήψεως DXC-D30P και που συνίσταται από:
- κεφαλή συσκευής λήψεως DXC-D30WSP,
- σκόπευτρο DXF-701WSCE,
- προσαρμογέας VCT-U14,
και που πωλήθηκε χωρίς τριαξονικό προσαρμογέα.
3. Συμπεράσματα
(8) Η Επιτροπή πραγματοποίησε τεχνική εξέταση που συμπεριέλαβε και τη λεπτομερή σύγκριση των εν λόγω μοντέλων με τα προηγούμενα μοντέλα που απαριθμούνται στο παράρτημα, και διαπίστωσε ότι ήταν σχεδόν εντελώς παρόμοια. Επιπλέον, οι μικρές διαφορές που διαπιστώθηκαν, δεν επηρεάζουν την κατάταξη αυτών των συσκευών λήψεως ως επαγγελματικές συσκευές λήψεως. Η Επιτροπή συνεπώς κατέληξε στο συμπέρασμα ότι θα πρέπει να ικανοποιηθούν όλες οι αιτήσεις απαλλαγής. Η Επιτροπή ενημέρωσε τους κοινοτικούς παραγωγούς και τους εξαγωγείς συσκευών λήψεως σχετικά με τις διαπιστώσεις της και τους έδωσε την ευκαιρία να γνωστοποήσουν τις απόψεις τους. Πάνω σ' αυτή τη βάση και λόγω του γεγονότος ότι τα ενδιαφερόμενα μέρη δεν προέβαλαν αντιρρήσεις ως προς τα συμπεράσματα της Επιτροπής, όλα τα μοντέλα και ο σχετικός εξοπλισμός που απαριθμούνται στην παράγραφο 7 του αιτιολογικού, είναι επαγγελματικές συσκευές λήψεως. Συνάγεται το συμπέρασμα ότι θα πρέπει να αποκλειστούν από το πεδίο εφαρμογής του δασμού αντιντάμπινγκ που επιβάλλεται σε ορισμένες συσκευές λήψεως, καταγωγής Ιαπωνίας, και ότι το παράρτημα θα πρέπει να τροποποιηθεί ανάλογα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 1015/94 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιανουαρίου 1999.

Labels: 12
3
4
18